Page:Ludus Coventriae (1841).djvu/254

 Primus consolator. ffor his dere love that alle that wrought, Ses sumtyme of ȝour wepynge, And putt alle thynge out of thought, Into this care that ȝow doth brynge. Secundus consolator. ȝe do ȝourself ryght grett hyndrynge, And short ȝoure lyff or ȝe beware; ffor Goddys love, ses of ȝour sorwynge, And with good wysdam refreyn ȝour care.

Martha. Sustyr Magdalen, come out of halle, Our maystyr is com, as I ȝow say; He sent me hedyr ȝow for to calle, Come forthe in hast, as I ȝow pray. Magdalen. Ha! where hath he ben many a longe day? Alas! why cam he no sonere hedyr? In hast I folwe ȝow anon the way, Me thynkyth longe or I come thedyr.

Tertius consolator. Herke, gode ffrendys, I ȝow pray, Aftyr this woman in hast we wende; I am aferde ryght in good fay, Hereself for sorwe that she wyl shende. Nuncius. Here brothyr so sore is in hire mende, She may not ete, drynke, nor slepe; Streyte to his grave she goth on ende, As a mad woman, ther for to wepe.

Magdalen. A! sovereyn Lord, and mayster dere! Had ȝe with us ben in presens, Than had my brother on lyve ben here, Nat ded but qwyk, that now is hens. Ageyn deth is no resystens, Alas! myn hert is woundyrly wo,